|  |  |
| --- | --- |
| Kulturdepartementet |  |
| Att Seniorrådgiver Sigfrid Tvitekkja |  |
| postmottak@kud.dep.no |  |
|  |  |
|  | Saksbehandler: Berit Therese Larsen |
|  | Oslo 13. november 2019 |
|  |  |

**Forslag til ny, heilskapleg språklov**

Funksjonshemmedes Fellesorganisasjon (FFO) takker for muligheten til å komme med innspill til ny helhetlig språklov. Blant våre medlemsorganisasjoner er Norges Døveforbund og Cerebral Parese-foreningen. De har gitt egne innspill til denne for dem svært viktige høringen, og vi støtter deres uttalelser. Norges Døveforbunds innspill handler om tegnspråk, mens CP-foreningen er opptatt av Alternativ Supplerende Kommunikasjon – ASK. FFOs anbefalinger konsentrerer seg om disse to områdene.

**FFOs anbefaling om ASK:**

* Alternativ og supplerende kommunikasjon (ASK) må anerkjennes som et minoritetsspråk i språklova gjennom en egen paragraf i loven.

I sitt innspill velger CP-foreningen å konsentrere seg om det som i utkast til språklova handler om minoritetsspråk. De støtter at tegnspråk er definert inn som et minoritetsspråk i høringsutkastet, men vil i tillegg ha en ny paragraf om alternativ og supplerende kommunikasjon (ASK): «Alle former for alternativ og supplerende kommunikasjon (ASK) er et nasjonalt minoritetsspråk». Vi viser til deres høringsuttalelse for utdyping av anbefalingene, samt til argumentasjonen i høringssvaret fra ISAAC.

**FFOs anbefalinger om tegnspråk:**

* Vi støtter en paragraf som fastslår norsk tegnspråk som nasjonalt språk - §7. Den er av symbolsk betydning, og viser at staten tar ansvar for å verne og fremme norsk tegnspråk. Men vi etterlyser tiltak som fremmer og verner norsk tegnspråk.
* Vi mener det må legges til en tilleggsparagraf i loven, eller tilføyelse i § 7 med bakgrunn i positiv særbehandling og særlige tiltak for norsk tegnspråk, slik departementet skisserer i høringsnotatet om språkvern (side 13).
* Vi mener Språkrådet må få sterke nok virkemidler til å sikre døve og hørselshemmede barn og hørende barn av døve og hørselshemmede tilgang til norsk tegnspråk og til å bruke og utvikle norsk tegnspråk. Dette er en menneskerett. Norsk tegnspråk må også bli mer vitalt. Slik det er nå svekkes norsk tegnspråk og barnas muligheter til tilgang på språk. Vi mener at Språkrådet skal få ombudsfunksjon for tilgangen til tegnspråk under §18.

Vi viser til CRPD, FNs konvensjon for mennesker med nedsatt funksjonsevne, artikkel 21(e) som sier at partene skal «anerkjenne og fremme bruken av tegnspråk for å sikre døve og høyrselshemma retten til å utøve ytringsfridom og meiningsfridom og for å sikre frihet til å søke, motta og meddele opplysninger og tanker av alle slag, på lik linje med alle andre».

Vi viser for øvrig til Norges Døveforbunds høringsuttalelse for utdyping av anbefalingene.

Med vennlig hilsen

**FUNKSJONSHEMMEDES FELLESORGANISASJON**



Berit Therese Larsen

Interessepolitisk leder